 TAARIFA YA PAMOJA YA WAHARIRI KWA sasa, taifa hili limo katika mkondo wa kusambaratika na iwapo hakutakuwa na muafaka na maelewano kuhusu masuala tata, basi nchi itajipata kwenye hali ambayo haitaweza kujinasua. Tangu Kenya ijinyakulie uhuru miaka 60 iliyopita, taifa hili limekuwa mfano bora kwa nchi nyingine, ikichukuliwa kama kitovu cha amani. Hata hivyo, ni ndoto kufumba macho na kutoamini kuwa, hatuwezi kuelekea njia ya kusambaratishwa na vita kama baadhi ya majirani wetu Ukanda wa Afrika Mashariki. Ghasia za baada ya uchaguzi wa 2007 zilitukumbusha kuwa, hatuna kinga dhidi ya vita vya kikabili na kijamii ambavyo vimekuwa tatizo la miaka nenda miaka rudi kwa Uganda, Sudan Kusini, Ethiopia, Eritrea, Sudan, Somalia, Rwanda, Burundi na hata Jamhuri ya Kidemokrasia ya Congo (DRC). Siasa, uhasama wa kijamii na uhasama wa kidini ni kati ya masuala ambayo yamesababisha mataifa jirani kusambaratika na juhudi za kurejesha amani na uthabiti wao zimegonga mwamba. Kenya, kwa miaka mingi, imekuwa hifadhi kwa wakimbizi kutoka nchi mbalimbali na ina kambi kubwa za kuwasitiri watu waliotoroka nchi zao. Hilo pekee linastahili kuwa funzo kwetu kwa sababu tushaona athari ya yale yanayotokea watu waking’ang’ania mamlaka. Ghasia za uchaguzi wa 2007, mapigano ya kijamii baada ya uchaguzi wa 1997 na pia wakati wa mapambano ya ukombozi wa pili kati ya 1990-91 hayawezi kufikia vita vikali vilivyotokea kwa nchi jirani. Hata hivyo, bado kulikuwa na vifo na hamahama za kijamii. Kwa hivyo, tusijichukulie kama nchi ambayo haiwezi kutumbukia kwenye vita visivyosahaulika milele na kusalia kigae. Kwa sasa, tunastahili kutafakari, tuangazie changamoto ambazo tumekumbana nazo kisha tuwazie athari ya maandamano dhidi ya serikali ambayo yanaendelea. Maandamano haya yamesababishwa na kupanda kwa gharama ya maisha pamoja na masuala mengine ambayo yameibuliwa na upinzani. Kwa sasa, mkondo ambao taifa litachukua upo mikononi mwa Rais William Ruto na Kinara wa Upinzani Raila Odinga . Wawili hao ndio wataamua iwapo umwagikaji wa damu utaendelea na wao ndio watawajibikia mauti yatakayotokea kama watu binafsi. Wawili hao wanastahili kufahamu kuwa, moto ushawashwa na ni wao ndio wanaweza kuuzima kabla mambo hayajatumbukia nyongo zaidi. Kwa sasa malumbano si muhimu ila hoja kuu ni kuwa, Kenya itaendelea kuteketea kama Rais na Bw Odinga wataendelea kushikilia misimamo mikali. Juhudi za awali za mazungumzo ikiwemo kuundwa kwa kamati ya bunge zimegonga mwamba japo hilo haimaanishi kuwa hakuna nafasi ya kujaribu tena. Mazungumzo yatakumbatiwa tu iwapo viongozi wetu watakoma kujipiga kifua na kushikilia misimamo mikali. Kwa sasa si hoja, nani anataka mamlaka na nani yupo mamlakani ila maslahi ya raia, amani na usalama wa Wakenya wote ndio muhimu zaidi. Kwa hivyo, tunatoa wito kuwe na amani. Ingawa hivyo, haiwezi kuwa tu amani ila msingi wake uwe maneno kwenye wimbo wetu wa taifa ‘Haki Iwe Ngao na Mlinzi’. Hii ni kwa sababu mara nyingi tumetoa wito wa amani bila kuyashughulikia yale ambayo husababisha mizozo ya mara kwa mara kati yetu. Maridhiano ya muda na maafikiano ya kugawana mamlaka hutuliza tu hali ila hayazuii mawimbi yanayotokea baadaye kutokana na uhasama wa kisiasa. Badala ya kuchuana barabarani, wakati umefika ambapo tunastahili kuhakikisha tunashiriki mazungumzo yanayoshirikisha wote. Mazungumzo hayo yanastahili kutatua changamoto zinazosababisha ghasia kila mara na pia kusaka suluhu kwa mizozo ya uongozi kati ya wanasiasa wetu. Tunatoa wito kwa wanasiasa wa serikali na wale wa upinzani wafungue macho, masikio na akili zao ili kusikiza kilio cha Wakenya. Kila mrengo unastahili kuwatuliza wafuasi wao, wawaambie wakome kuzua fujo na kukumbatia amani. Hata hivyo, wakati wa mazungumzo hayo, kuna masuala ambayo lazima yadumishwe na yasiguswe. Moja ni haki ya kuandamana ambayo ipo kwenye katiba yetu. Hili lisiguswe hata kama serikali inasisitiza kuwa sheria lazima ifuatwe au kulinda utawala ambao upo mamlakani. Kutibua mikutano ya wale ambao wanapigania haki zao za kikatiba ambazo tena zilipatikana kwa jasho na juhudi kubwa, ni jambo ambalo halifai. Hii itakuwa kama kurejesha nchi nyuma kwenye enzi za giza ambapo polisi walitumiwa vibaya na utawala uliokwepo. Hata hivyo, wale wanaopigania haki zao nao wafanye hivyo kwa kufuata sheria. Wakitumia fujo, kuharibu mali na kuingilia haki za wengine, basi wawe tayari kukabiliwa pia. Asasi za usalama za serikali nazo zinafaa kufahamu kuwa zilibuniwa kuwahudumia Wakenya badala ya kutimiza haja ya kisiasa ya yeyote yule ambaye yupo mamlakani. Msingi wa sheria za Tume ya Huduma za Kitaifa kwa Polisi (NPS) na asasi nyingine za usalama, unasisitiza kuwa lazima ziwajibikie kazi yao kwa njia huru bila kushawishiwa na mtu yeyote ikiwemo utawala ambao upo mamlakani. La muhimu zaidi ni kuwa, tunastahili kukomesha misimamo mikali katika mirengo yote. Wale waliopo serikalini waonywe kuwa kiburi, kulewa mamlaka na kufikiri kuwa wataongoza milele wala hawatawajibikia maovu yao, ni hadaa tupu. Wale ambao wapo upinzani nao watambue kuwa kuna serikali ambayo ipo mamlakani, iliyochaguliwa na lazima ipewe nafasi ya kuwahudumia Wakenya. Iwapo wanaoongoza watafeli, basi wapigakura wana nafasi ya kuwaondoa afisini baada ya miaka mitano. Mazungumzo ya kitaifa yanahitaji nia nzuri kutoka mirengo yote ya kisiasa. Haiwezi kuhusu kuondoa serikali mamlakani wala pia haiwezi kuwa serikali kutumia mamlaka yake na vyombo vya kisheria kuwaadhibu raia wanaolalamika ili wakubali tu uongozi mbaya. Tunaamini mirengo yote ina nia nzuri na inaweza kuelewana kukomesha hali ya sasa. Kando na wanasiasa, kuna makundi mengi ambayo yanaweza kutekeleza majukumu muhimu ya kuokoa nchi kutoka kwa hali ya sasa. Haya ni makundi ya kidini, mashirika ya kijamii, wanahabari, miungano ya wafanyakazi, viongozi wa kijamii, viongozi wa kieneo na makundi ya bara na pia ya kimataifa. Makundi haya yote yana wajibu wa kusikilizwa. Isitoshe, Wakenya wana jukumu la kukataa uongozi mbaya na mienendo isiyokubalika kutoka kwa viongozi wao. Demokrasia yetu inakubali na kusitiri ushindani wa kisiasa ila si ule unaoishia vita vinavyosambaratisha nchi. Mwisho wa siku, sote tunaishi nchi moja na kuwa ndani ya mashua moja. Iwapo itazama, sote tutaenda chini nayo na hakuna atakayesazwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  